RAPPORT FRA KOMMISSIONEN TIL EUROPA-PARLAMENTET OG RÅDET

om udøvelsen af de beføjelser til at vedtage delegerede retsakter, der er tillagt Kommissionen i henhold til Europa-Parlamentets og Rådets forordning (EU) nr. 691/2011 om europæiske miljøøkonomiske regnskaber

1.Baggrund

Ved artikel 3, stk. 3 og 4, i Europa-Parlamentets og Rådets forordning (EU) nr. 691/2011 af 6. juli 2011 om europæiske miljøøkonomiske regnskaber tillægges Kommissionen beføjelser til at vedtage delegerede retsakter. I henhold til forordningens artikel 9, stk. 2, gælder delegationen af beføjelser til at vedtage retsakter for en periode på fem år fra den 11. august 2011. Delegationen af beføjelser forlænges stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse.

Kommissionen udarbejder en rapport vedrørende delegationen af beføjelser senest ni måneder inden udløbet af femårsperioden.

Nærværende korte rapport opfylder denne forpligtelse.

2.Kommissionens udøvelse af delegerede beføjelser i henhold til forordning (EU) nr. 691/2011

Kommissionen har endnu ikke udøvet de beføjelser til at vedtage delegerede retsakter, der er tillagt den ved forordning (EU) nr. 691/2011. Årsagerne hertil er følgende: De beføjelser, der delegeres i artikel 3, stk. 3, er fra 2011, men den første transmission af statistiske data fandt sted i 2013, i henhold til forordning (EU) nr. 691/2011. Siden 2013 har der ikke været behov for hverken at ajourføre eller yde vejledning vedrørende de oplysninger, der er omhandlet i artikel 3, stk. 3.

For så vidt angår de beføjelser, der delegeres i artikel 3, stk. 4, er disse beføjelser fra 2014, hvor de blev tillagt Kommissionen ved forordning (EU) nr. 538/2014 om ændring af forordning (EU) nr. 691/2011. Kommissionen har til hensigt at anvende de beføjelser, der er anført i artikel 3, stk. 4, til at vedtage en delegeret retsakt, der specificerer de energiprodukter, der er omhandlet i afdeling 3 i bilag VI til forordning EU) nr. 691/2011. Retsakten er under udarbejdelse og planlægges vedtaget i første kvartal af 2015. Det er nødvendigt med en liste med energiprodukter til europæiske miljøøkonomiske regnskaber for at fastlægge anvendelsesområdet for disse statistikker, for at gøre det muligt at sammenligne data på tværs af lande og for at sikre intern konsistens (balance) i de fysiske energistrømsregnskaber. Europa-Parlamentets og Rådets forordning (EF) nr. 1099/2008 af 22. oktober 2008 om energistatistik indeholder en liste med energiprodukter i bilag B, og denne liste omfatter de fleste af de energiprodukter, som der er behov for i fysiske energistrømsregnskaber.

Der bliver afholdt relevante høringer under det forberedende arbejde, herunder på ekspertniveau. Arbejdsgruppen vedrørende miljøregnskaber og arbejdsgruppen vedrørende miljøudgiftsstatistikker blev hørt på et fællesmøde i marts 2015. Direktørerne for sektorspecifikke miljøstatistikker og miljøregnskaber (DIMESA) blev hørt i juni 2015.

Både Europa-Parlamentet og Rådet er blevet behørigt underrettet og indbudt til at deltage i ekspertmøderne.

3.Konklusioner

Der kan endnu ikke drages konklusioner, da de beføjelser til at vedtage delegerede retsakter, der er tillagt Kommissionen ved forordning (EU) nr. 691/2011, endnu ikke er blevet udøvet.